Sparekassen Vendsyssel kan for første halvår 2017 præsentere det bedste resultat i sparekassens historie.

Sparekassen Vendsyssel er lykkedes med at udbygge sin forretning indenfor alle væsentlige forretningsområder. Og det giver rekordresultat på bundlinien. Overskuddet før skat er på ikke mindre end 207 millioner kroner, og det er mere end 70 procent større end resultatet for første halvår i 2016. Det fremgår af en pressemeddelelse, banken har sendt ud onsdag. - Sparekassens ledelse finder resultatet meget tilfredsstillende, skriver banken. En del af forklaringen på stigningen i indtjeningen er, at Sparekassen Vendsyssel fra begyndelsen af året købte fire afdelinger af Den Jyske Sparekasse, og det tilførte 12.000 nye kunder, 35 medarbejdere, 700 millioner kroner i udlån og cirka 1 milliard kroner i indlån. Bankens nedskrivninger på udlån og tilgodehavender i årets første seks måneder er 55 millioner kroner, og det er en halvering i forhold til samme periode sidste år. Knækket i kurven tilskrives landbruget, der oplever gode tider med stigende afregningspriser. Sparekassen Vendsyssels ledelse forventer, at man slutter året med et resultat af den primære drift på omkring 374 til 400 millioner kroner.